Sokkerster vas oor aanrandingGeorge Lebese Foto: Kaizer Chiefs George Lebese (26), ŉ Kaizer Chiefs-sokkerspeler, is in hegtenis geneem nadat hy glo sy meisie aangerand het, het die polisie in Gauteng Dinsdag gesê. “Die voorval het Sondag in Silverton in Pretoria plaasgevind,” het lt. Kay Makhubela, woordvoerder van die polisie, gesê. “Hy het glo die meisie aangerand en haar voertuig beskadig.” Lebese is Dinsdag in hegtenis geneem. Volgens Kaizer Chiefs se webwerf het hy homself aan die owerhede oorgegee. Hy sal na verwagting binnekort in die Pretoriase landdroshof verskyn op aanklag van aanranding en opsetlike saakbeskadiging.